Ja, jeg kan garantere at vi ikke får noen nedgang i forskningsmidlene for neste år. Representanten tar feil i at pengene som den forrige regjeringen foreslo til Forskningsfondet ville ha utløst midler i årets budsjett. De hadde i så fall utløst midler for neste års budsjett. Dette er et spørsmål som Regjeringen vil komme tilbake til i den ordinære budsjettprosessen. Det vil bli lagt fram for Stortinget på ordinært vis nå til høsten. Vår regjering har høye ambisjoner når det gjelder forskning og høyere utdanning. Jeg er glad for at det er et samlet storting som hele tiden har understreket betydningen av forskning. Vår regjering følger opp det som er Regjeringens samlede målsetting i forskningsmeldingen.